КъызэрекIуэкIар гъэщIэгъуэнщ
СССР-м «Автомобилистым и махуэ» зыфIаща Iуэхугъуэр 1980 гъэм, жэпуэгъуэм и иужьрей тхьэмахуэ махуэм ирырагъэхьэлIэу, щагъэувауэ щытащ. 1996 гъэм ар зэрахъуэкIащ Автомобиль транспортымрэ гъуэгу хозяйствэмрэ я лэжьакIуэхэм я махуэу. Илъэс бжыгъэ дэкIауэ, автомобилистхэмрэ гъуэгуухуэхэмрэ я IуэхущIафэкIэ зэрызэщхьэщыкIыр къалъытэри, 2000 гъэм гъатхэпэм и 23-м, УФ-м и Президентым къыдигъэкIа унафэм ипкъ иткIэ, Гъуэгу хозяйствэм и лэжьакIуэхэм я махуэр жэпуэгъуэм и ещанэ, автомобилым дихьэххэм ейр — еплIанэ тхьэмахуэ махуэхэм трагъэхуащ.
УФ-м и гъуэгу хозяйствэм сыт ищIыскIи зегъэужьыным хуэгъэзауэ, 2018 гъэм къащта «ФIагъ лъагэ зиIэ автомобиль гъуэгу шынагъуэншэхэр» лъэпкъ проектым хыхьэу, ди къэралым и щIыналъэхэм ящыщу 83-м лэжьыгъэ инхэр щокIуэкI. УФ-р зэрыщыту къэтщтэнщи, зы махуэм ику иту хуэзэу, гъуэгущIэу километри 5-м нэблагъэ къыщызэIуах, километр 75-рэ щызэрагъэпэщыж, IэнатIэм епха IуэхущIапIэхэр, псори зэхэту, мини 3-м щIегъу, абыхэм цIыху мин 750-м щIигъур щолажьэ. Къэдгъэлъагъуэмэ, ахэр автомобиль зекIуапIэщIэхэр зыщI, жьы хъуахэр зэзыгъэпэщыж ухуакIуэхэрщ, инженерхэрщ, гъуэгухэм я проектхэр зэхэзыгъэувэхэрщ, ирахьэлIапхъэхэр къыщIэзыгъэкIхэрщ.
Ди республикэм Транспортымрэ гъуэгу хозяйствэмкIэ и министерствэм мы зэманым и нэIэ тригъэтщ пассажир автопредприятэу 19-м, автовокзалрэ автостанцу 7-м, гъущI гъуэгу станцрэ вокзалу 6-м, кхъухьлъатапIэм, троллейбусхэр зи IэмыщIэ илъ управленэм. Абыхэм, псори зэхэту, цIыху мини 3-м щIигъу щолажьэ.
Зэрагъэунэхуам тету, 2020 гъэм и кIэм ирихьэлIэу, Къэбэрдей-Балъкъэрым щIыналъэ мыхьэнэ зиIэ гъуэгухэм ящыщу, псори зэхэту, километри 101-р къызыхуэтыншэу зыхуей щыхуагъэзэнущ. Ар 2019 гъэм яхузэфIэкIам елъытауэ процент 32-кIэ нэхъыбэщ. «ФIагъ лъагэ зиIэ автомобиль гъуэгу шынагъуэншэхэр» лъэпкъ проектыр ди республикэм щыпхыгъэкIыным бюджетым щыщу хухахар сом мелардым щIегъу.
2020 гъэм къриубыдэу, Къэбэрдей-Балъкъэрым щIыналъэ мыхьэнэ зиIэ и гъуэгухэм ящыщу километр 35-м уэздыгъэхэр и нэзхэм щыпадзэнущ. Ар нэгъабэрейм елъытауэ процент 40-кIэ нэхъыбэщ. Зи гугъу тщIы лэжьыгъэр мы зэманым щIэгъэхуэбжьауэ щокIуэкI Налшык, Бахъсэн, Прохладнэ къалэхэм, Малкэ, Прималкинскэ, Лашынкъей, Урыху, Кыщпэк къуажэхэмрэ Александровскэ станицэмрэ я уэрамхэм. Ауэ щыхъукIи, 2015 — 2020 гъэхэм ятещIыхьа «Доступная среда» къэрал программэри Къэбэрдей-Балъкъэрым щагъэзащIэ.
БЭРАУ Бышэ.
